**НАБЛЮДЕНИЕ НА ПОТРЕБИТЕЛИТЕ,**

**АПРИЛ 2024 ГОДИНА**

Общият показател на доверие на потребителите през април 2024 г. се повишава с 1.5 пункта в сравнение с януари (от -15.5% на -14.0%) (фиг. 1 от приложението), като при населението в градовете увеличението е 1.3 пункта, а при населението в селата - 1.6 пункта.

Общата оценка за развитието на икономическата ситуация в страната през последните дванадесет месеца бележи известно подобрение, в резултат на което балансовия показател се покачва с 6.6 пункта (от -47.4 на -40.8) (фиг. 2 от приложението). Очакванията на живеещите в селата са тази тенденция да продължи и през следващите дванадесет месеца, за разлика от населението в градовете, което е малко по-песимистично настроено в сравнение с три месеца по-рано (фиг. 3 от приложението).

По отношение на безработицата в страната през следващите дванадесет месеца прогнозите както на градското, така и селското население се изместват към по-негативните мнения (фиг. 4 от приложението).

Потребителите са на мнение, че и през последните дванадесет месеца има покачване на потребителските цени, но с по-слабо темпо. Същевременно инфлационните им очаквания за следващите дванадесет месеца се засилват (повишение на балансовия показател с 10.2 пункта - от 5.4 на 15.6) (фиг. 5 от приложението).

В сравнение с януари се наблюдава намаление на негативизма в оценките на потребителите за настъпилите промени във финансовото състояние на техните домакинства през последните дванадесет месеца, като прогнозите им за следващите дванадесет месеца остават благоприятни (фиг. 6 от приложението).

Последната анкета отчита и по-позитивна нагласа в намерението им за извършването на разходи за покупка на предмети за дълготрайна употреба[[1]](#footnote-1) (фиг. 7 от приложението), за „покупка на кола“ и за „подобрения в дома“ през следващите дванадесет месеца.

**Методологични бележки**

Изследването е част от хармонизираната програма на Европейския съюз за наблюдения на бизнес тенденциите и наблюдение на потребителите и е представително за населението на 18 и повече години.

Обект на изследването са лицата на 18 и повече години, методът на подбор - случаен, гнездови и пропорционален на населението по райони, в т.ч. селско/градско население (154 гнезда с по 8 лица в гнездо). Методът на анкетиране е интервю „лице в лице“. Анкетата съдържа стандартизирани въпроси, свързани с финансовото състояние на домакинствата, общата икономическа ситуация в страната, инфлацията, безработицата, спестяванията, намеренията за извършване на основни разходи за предмети с дълготрайна употреба и покупка на жилище или кола. Предлаганите варианти на отговор създават възможност за степенуването им от оптимистични през неутрални към песимистични. Балансът на мненията се получава като разлика между относителните дялове на положителните и относителните дялове на негативните мнения със следната особеност: на силно положителното и силно негативното мнение се дава коефициент 1, а на по-умерено положителните и по-умерено негативните мнения - коефициент 0.5.

С резултатите от наблюденията се цели да се улови посоката на изменение на изследваните променливи, в т.ч. в „нивото на доверие“ на потребителите, което от своя страна дава възможност да се изследват тенденциите в развитието на общественото мнение по основни икономически процеси и явления.

Съгласно Общата хармонизирана програма на ЕС за бизнес наблюденията и наблюдение на потребителите показателят на доверие на потребителите се изчислява като средна аритметична на балансите на оценките и очакванията за финансовото състояние на домакинствата, очакванията за общата икономическа ситуация в страната и намеренията за извършването на основни разходи за предмети с дълготрайна употреба.

**Приложение**

**Фиг. 1. Показател на доверие на потребителите**



**Фиг. 2. Оценка за общата икономическа ситуация в страната през последните 12 месеца**



**Фиг. 3. Очаквания за общата икономическа ситуация в страната през следващите 12 месеца**



**Фиг. 4. Очаквания за безработицата през следващите 12 месеца**



**Фиг. 5. Инфлационни очаквания за следващите 12 месеца**



**Фиг. 6. Очаквания за финансовото състояние на домакинствата през следващите 12 месеца**



**Фиг. 7. Намерения за извършването на основни разходи за предмети с дълготрайна употреба през следващите 12 месеца**



1. При коментара на отговорите относно покупките (разходите) трябва да се има предвид, че въпросите се задават тримесечно, макар че тези покупки (разходи) се извършват от потребителите през по-голям период от време. Ето защо е нормално преобладаващите стойности на балансите на мненията да са трайно разположени в отрицателната зона на графиките, но значение за икономическия анализ има посоката на движение на балансите на мненията като индикатори за положителна или отрицателна промяна. [↑](#footnote-ref-1)